title: Komisjoni rakendusmäärus (EL) 2018/1843, 23. november 2018, millega muudetakse rakendusmäärust (EL) 2015/2452 seoses kindlustusmaksete, nõuete ja kulude riikide kaupa avalikustamise vormi kohaldamisalaga (EMPs kohaldatav tekst)

text:
                  26.11.2018

                  ET

                  Euroopa Liidu Teataja

                  L 299/2

         KOMISJONI RAKENDUSMÄÄRUS (EL) 2018/1843,
         23. november 2018,
         millega muudetakse rakendusmäärust (EL) 2015/2452 seoses kindlustusmaksete, nõuete ja kulude riikide kaupa avalikustamise vormi kohaldamisalaga
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 25. novembri 2009. aasta direktiivi 2009/138/EÜ kindlustus- ja edasikindlustustegevuse alustamise ja jätkamise kohta (Solventsus II), (1) eriti selle artiklit 56 ja artikli 256 lõiget 5,
         ning arvestades järgmist:

                     (1)

                     Komisjoni rakendusmääruses (EL) 2015/2452 (2) ei täpsustata piisavalt selgelt, millistel tingimustel kindlustus- ja edasikindlustusandjad ei pea esitama punktis S.05.02. sätestatud vormi. Et kindlustus- ja edasikindlustusandjad saaksid olla oma kohustustes kindlad, tuleb selles küsimuses täpsustada määruse II ja III lisa punktis S.05.02 esitatud üldisi märkusi.

                     (2)

                     Rakendusmäärust (EL) 2015/2452 tuleks seepärast vastavalt muuta.

                     (3)

                     Käesolev määrus tugineb Euroopa Kindlustus- ja Tööandjapensionide Järelevalve (EIOPA) poolt komisjonile esitatud rakenduslike tehniliste standardite eelnõule.

                     (4)

                     EIOPA on korraldanud käesoleva määruse aluseks olevate rakenduslike tehniliste standardite eelnõu kohta avalikud konsultatsioonid, analüüsinud potentsiaalseid seonduvaid kulusid ja tulusid ning küsinud arvamust Euroopa Parlamendi ja nõukogu määruse (EL) nr 1094/2010 artikli 37 kohaselt loodud kindlustuse ja edasikindlustuse sidusrühmade kogult (3),

               ON VASTU VÕTNUD KÄESOLEVA MÄÄRUSE:

            Artikkel 1
            Rakendusmääruse (EL) 2015/2452 II ja III lisa muudetakse vastavalt käesoleva määruse lisale.

            Artikkel 2
            Käesolev määrus jõustub kahekümnendal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 23. november 2018

                  Komisjoni nimel

                  president

               Jean-Claude JUNCKER

            (1)  ELT L 335, 17.12.2009, lk 1.

            (2)  Komisjoni 2. detsembri 2015. aasta rakendusmäärus (EL) 2015/2452, milles sätestatakse rakenduslikud tehnilised standardid seoses solventsuse ja finantsseisundi aruande menetluste, vormingute ja vormidega vastavalt Euroopa Parlamendi ja nõukogu direktiivile 2009/138/EÜ (ELT L 347, 31.12.2015, lk 1285).

            (3)  Euroopa Parlamendi ja nõukogu 24. novembri 2010. aasta määrus (EL) nr 1094/2010, millega asutatakse Euroopa Järelevalveasutus (Euroopa Kindlustus- ja Tööandjapensionide Järelevalve), muudetakse otsust nr 716/2009/EÜ ning tunnistatakse kehtetuks komisjoni otsus 2009/79/EÜ (ELT L 331, 15.12.2010, lk 48).

            LISA

               1)
               Rakendusmääruse (EL) 2015/2452 II lisa punktis S.05.02 (kindlustusmaksed, nõuded ja kulud riikide kaupa) asendatakse pealkirja „Üldised märkused“ all asuv esimene lõik järgmisega:
               „Käesolevas punktis käsitletakse teabe iga-aastast avalikustamist üksikute üksuste kohta. Kindlustus- ja edasikindlustusandjad ei pea esitama I lisa vormi S.05.02.01, kui päritoluriigi arvele jääb vähemalt 90 % brutokindlustusmaksete kogusummast.“

               2)
               Rakendusmääruse (EL) 2015/2452 III lisa punktis S.05.02 (kindlustusmaksed, nõuded ja kulud riikide kaupa) asendatakse pealkirja „Üldised märkused“ all asuv esimene lõik järgmisega:
               „Käesolevas punktis käsitletakse teabe iga-aastast avalikustamist gruppide kohta. Osalust omavad kindlustus- ja edasikindlustusandjad, kindlustusvaldusettevõtjad ja segafinantsvaldusettevõtjad ei pea esitama I lisa vormi S.05.02.01, kui päritoluriigi arvele jääb vähemalt 90 % brutokindlustusmaksete kogusummast.“